คาดหุ้นสัปดาห์หน้าเผชิญแรงเทขาย
กสิกรไทย คาดหุ้นไทยสัปดาห์หน้าอาจเผชิญแรงขายทำกำไร จับตาการเมือง-ประชุมกนง.
29 พ.ค. 2553

กสิกรไทย คาดหุ้นไทยสัปดาห์หน้าอาจเผชิญแรงขายทำกำไร จับตาการเมือง-ประชุมกนง.
บริษัทหลักทรัพย์กสิกรไทย และบริษัทศูนย์วิจัยกสิกรไทย ประเมินแนวโน้มตลาดหุ้นไทยสัปดาห์หน้า (31 พ.ค. – 4 มิ.ย. 2553) มองว่า ดัชนีหุ้นไทยอาจเผชิญแรงขายทำกำไรหากฟื้นตัวขึ้น โดยปัจจัยในประเทศที่ต้องติดตาม ได้แก่ ความคืบหน้าทางการเมืองโดยเฉพาะการอภิปรายไม่ไว้วางใจรัฐบาล การรายงานตัวเลขเศรษฐกิจและเงินเฟ้อโดยธปท.และกระทรวงพาณิชย์ รวมทั้งการประชุมนโยบายอัตราดอกเบี้ยของ กนง.
ส่วนปัจจัยต่างประเทศที่สำคัญ คงจะได้แก่ ประเด็นวิกฤตหนี้ในยูโรโซน ความตึงเครียดในคาบสมุทรเกาหลี ประเด็นค่าเงินหยวนของจีน ทิศทางราคาน้ำมันในตลาดโลกและตลาดหุ้นต่างประเทศ ตลอดจนการรายงานตัวเลขเศรษฐกิจสหรัฐฯ โดยเฉพาะเครื่องชี้ในตลาดแรงงาน
ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 720 และ 712 จุด ขณะที่แนวต้านคาดว่าจะอยู่ที่ 750 และ 780 จุด ตามลำดับ